《归里后亲朋枉过有作 其一》
清代·钱之青

吾家聚族居，比邻皆亲友。念我远道归，胥来问安否。

回首出门初，变迁几八九。门庭半更新，旧存惟榆柳。

尊长既凋零，辈行俱老丑。远归非不适，离别苦太久。

追往更抚今，恐作穷独叟。重感丈人情，为我治斗酒。

作者简介：字恭李，江南震泽人。乾隆丙辰举人，官宁武知县，升保德州牧，旋归里。著有《数峰诗钞》。○恭李少岁孤露，苦心力学，官宁武时，为前明将军周遇吉祀典，勤政恤民，不媚上官，别于时下所称能员者。归里后，杜门谨守，周恤亲族，常以诗文自娱，远近交重之。